kardosdrur/scandi-wiki huggingface dataset:
...Famous Last Words...

...Famous Last Words... er det ottende album af den progressive rockgruppe Supertramp, og blev udgivet i oktober 1982.

Albummet var opfølgeren til Breakfast in America fra 1979 og blev det sidste med guitarist/sanger/keyboardist Roger Hodgson.

Forholdet mellem Hodgson og Rick Davies var blevet mere anspændt. De kæmpede dagligt om den musikalske, kreative og personlige retning de skulle tage i løbet af indspilningsprocessen for Famous Last Words. 

Albummet blev hovedsageligt indspillet og mixet i Hodgsons hus kaldet Unicorn Studios i Nevada City, Californien da han ikke ønskede at efterlade sin kone, sin 2-årige datter Heidi og nyfødte søn Andrew. Davies ordnede sine sangdele i sit eget hjemmestudie kaldet The Backyard Studios i Encino, Californien. Andre overspilninger blev foretaget på Bill Schnee Recording Studios i Los Angeles.

...Famous Last Words... blev #5 på Billboard Pop Albums Charts i 1982, solgte en million eksemplarer i USA og vandt platin ifølge bandets pladeselskab A&M Records, selvom RIAA kun har ...Famous Last Words... opskrevet som guldvinder i USA.

Der blev udgivet en remastered cd-version af albummet 30. juli 2002 hos A&M Records.

Trivia 
 ...Famous Last Words... var det første album hvor trommeslager Bob Siebenbergs efternavn var stavet korrekt, efter han tidligere var blevet angivet som Bob C. Benberg.

 Den sidste sang som Roger Hodgson indspillede med Supertramp hed ironisk nok Don't Leave Me Now. Nummeret var også tilfældigvis det afsluttende ekstranummer ved hans sidste koncert med Supertramp i Los Angeles i september 1983.

Spor 
Famous Last Words var også det første album siden "Crime of the Century" fra 1974, hvorpå det blev tydeliggjort hvilke sange der var af Hodgson og hvilke der var af Davies i pladeomslaget, selvom alle sangene teknisk set stadig var skrevet af Rick Davies/Roger Hodgson i noterne.

 "Crazy" (Hodgson) – 4:44
 Sang: Roger Hodgson
 "Put on Your Old Brown Shoes" (Davies) – 4:22
 Sang: Rick Davies plus Roger Hodgson, Ann Wilson og Nancy Wilson
 "It's Raining Again" (Hodgson) – 4:24
 Sang: Roger Hodgson
 "Bonnie" (Davies) – 5:37
 Sang: Rick Davies
 "Know Who You Are" (Hodgson) – 4:59
 Sang: Roger Hodgson
 "My Kind of Lady" (Davies) – 5:15
 Sang: Rick Davies
 "C'est le Bon" (Hodgson) – 5:32
 Sang: Roger Hodgson
 "Waiting So Long" (Davies) – 6:34
 Sang: Rick Davies
 "Don't Leave Me Now" (Hodgson) – 6:24
 Sang: Roger Hodgson

 Musikere 
 Rick Davies – keyboards, sang
 John Helliwell – saxofoner, keyboards, melodica solo i midten af It's Raining Again'', baggrundssang
 Roger Hodgson – guitarer, keyboards, sang
 Bob Siebenberg – trommer
 Dougie Thomson – bas

Yderligere musikere
 Clair Diament – sang, baggrundssang
 Ann Wilson – sang, baggrundssang
 Nancy Wilson – sang, baggrundssang

Hitlister 
Album – Billboard (USA)

Singler – Billboard (USA)

Eksterne henvisninger 
 

Famous Last Words
Famous Last Words
Debatindlæg

Et debatindlæg kan være en artikel i en avis eller tidsskrift, sædvanligvis i form af et læserbrev. Indlægget kan stille spørgsmål eller have form af kritik af andres synspunkter eller mod offentlige eller private institutioner, der kan opfatte dem som provokatoriske.

Se også 
Journalistik

Indlæg
Famous Last Words

Famous Last Words kan henvise til flere ting:
Famous Last Words (sang) – en sang af My Chemical Romance fra albummet The Black Parade
...Famous Last Words... – et album af Supertramp
Famous Last Words (album) – et album af Al Stewart
Coutances

Coutances er en lille by på halvøen Cotentin i departementet Manche i Normandie-regionen.

Byen har en domkirke, som blev bygget af flere biskopper. Især bidrog biskop Geoffroy de Montbray, der kronede Vilhelm Erobreren i London den 25. december 1066 efter at have bygget den romanske kirke færdig, og Hugues de Morville som gav domkirken sin gotiske form.

Byer i Manche
À la suite

à la suite (udt. [alaˈsvid], fra fransk: "i rækkefølge") bruges i militært sprogbrug om en officer, der midlertidigt er trådt ud af tjenesten ("står uden for nummer") med ret til at genindtræde med samme grad, som han havde ved udtrædelsen.

Efter dansk lov siges en officer, som befinder sig i en sådan stilling, at være »uden for nummer«, og betegnelsen à la suite har derfor i Danmark ikke længere den angivne betydning. Når enkelte officerer efter de nugældende loves (pr. 1915) ikrafttræden ved deres afsked er satte à la suite, medfører dette derfor ingen ret til senere at indtræde i hæren eller flåden, men de pågældende kan bære deres tidligere tjenestestillings uniform uden de for andre afskedigede officerer fastsatte ændringer. Da der i praksis i Danmark kun er kongelige personer med a la suite-titler, betyder det reelt at de får retten til at bære den relevante officersuniform uden at have oparbejdet retten til bemeldte rang på samme vis som andre bærere.

Lignende betydning havde à la suite i Tyskland til 1918, hvor talrige officerer — også fremragende læger — som æresbevisning sattes à la suite for vedblivende at holdes i forbindelse med hæren eller flåden.

Prins Henrik var general à la suite i hæren, admiral à la suite i søværnet og general à la suite i flyvevåbnet.

Se også 
 En suite

Kilder 

Militære titler
Franske vendinger
Cotentin

Cotentin er en vestlig halvø i Normandiet, hvis historiske hovedstad er Coutances. Dens største by er Cherbourg. Navnet stammer fra latin "pagus constantiensis", som betyder "Constantius' land", idet byen var opkaldt efter den romerske kejser Constantius 2..

Eksterne henvisninger 

Normandiet
Halvøer i Europa
Simon Jul Jørgensen

Simon Jul Jørgensen (født 1. juli 1977 i Seoul) er en dansk komiker, skuespiller og musiker.

Baggrund 
Han blev født i Sydkorea og blev i en alder af fem måneder adopteret af danske forældre. Han er opvokset i Grenaa og Roskilde.

Karriere 
Han er bedst kendt fra satire-serierne Banjos Likørstue (2001) og Torsdag i 2'eren (2002) samt spillefilmen Slim Slam Slum (2002), samt for sin medvirken i reklamer for Sonofon og Toyota. Han medvirker desuden i Mads Brüggers dokumentar-serie Det røde kapel fra 2006. I 2007 udgav han dvd'en Slik mig hvid. Simon har desuden medvirket i TV 2 Zulus komedie-serie Mørk og Jul, hvor han optræder som en af to nyhedsværter sammen med komikeren Brian Mørk.

Han er også inaktiv musiker i rockbandet Den Franske Revolution, ligesom han har været livemusiker på turné med Niarn og Suspekt.

Jørgensen har også lavet en del radio. I 2007 tiltrådte han som morgenradiovært hos Morgenhyrderne på Radio 100FM den 9. januar og var siden vært på programmet Shangri-La på samme radiokanal. På Radio 24syv var han vært i programmet Halløj i betalingsringen og i 2016-17 var han, sammen med Jan Elhøj, vært på satireprogrammet Bæltestedet på samme kanal.

Han optræder jævnligt som vært ved større arrangementer og på TV. Den 4. april 2010 var han vært ved Danish DeeJay Awards 2010 i Valby Hallen og samme år var han konferencier ved Kapsejlads på Aarhus Universitet sammen med Rasmus Bjerg, hvilket de gentog i 2015.

I 2016 blev det offentliggjort, at Jørgensen havde købt en gård på tvangsauktion sammen med Frank Erichsen kendt fra programmet Bonderøven, hvor de tilbyder undervisning i selvforsyning og bæredygtighed. De to mødte hinanden på Folkemødet i 2014. Han har arbejdet i køkkenet hos Jan Friis-Mikkelsen og siden som køkkenmedhjælper på mange spisesteder i både ind- og udland, men er ikke uddannet kok. Madentusiasmen har han brugt til mange madarrangementer og på TV og han er medejer af en slagterbutik.

Han deltog i 2017-versionen af Vild med dans, hvor han dansede med den professionelle danser Claudia Rex.  Parret endte på en ottendeplads.

I 2020 lavede han madprogrammet Oraklet fra fondue.

Simon Jul er en af deltagerne i Stormester sæson 6., hvilket han vandt.

I 2023 lavede Francis Cardenau, Umut Sakarya og Simon Jul madprogrammet "Tre sultne mænd", hvor de sammen rejser til deres respektive hjemlande, og smager på madkulturen der fra.

Referencer

Eksterne henvisninger 
 

Komikere fra Danmark
Skuespillere fra Danmark
Musikere fra Danmark
Personer fra Seoul
Ansatte ved Radio24syv
Talent Danmark
Halligfrisisk

Halligfrisisk er en nordfrisisk dialekt, der endnu tales på halligerne Langenæs og Hoge. I modsætning til dialekterne på Amrum, Før og Sild regnes halligfrisisk sammen med bøkingherredfrisisk til gruppen af nordfrisiske fastlandsdialekter. Forskel mellem ø- og fastlandsdialekter skyldes de forskellige frisiske indvandringsbølger til Sydslesvigs vestkyst. De første frisere kom fra cirka 600 til Amrum, Før, Sild og det vestlige Ejdersted, den næste indvandringsbølge fulgte omtrent 1100. Dengang nedsatte friserne sig først og fremmest ved kysten og på de nuværende halliger.

I 1972 talte endnu 20% af halligbeboerne halligfrisisk . Dialekten er nær beslægtet med strandfrisisk, som blev talt på den forhenværende nordfrisiske ø Strand og som blev endnu talt indtil det 18. århundrede på Nordstrand og Pelvorm. Der var også ligheder med den nordfrisisk, som blev talt i Sønder Gøs Herred ved Husum.

Litteratur 
 Jens Lorenzen: Deutsch-Halligfriesisch = Tutsk-Freesk: ein Wörterbuch. Nordfriisk Instituut, Bräist/Bredsted 1977. 
 Jens Lorenzen: Halligfriesische Sprachlehre. Nordfriisk Instituut, Bräist/Bredsted 1982. 
 Ommo Wilts: Friesische Formenlehre in Tabellen VII. Halligen. Matthiesen Verlag, Husum 1997. 
 Jens Lorenzen: Halligfriesisches Lesebuch = Halifreesk Leeseböök. Nordfriisk Instituut, Bräist/Bredsted 1981. 
 Jens Lorenzen: Nai hali-leedeböök: 25 freeske leede än 10 koraole. Noordfriisk Instituut, Bräist/Bredsted 1979. 
 Halli-Ledebök. Nibøl 1925
 Bandix Friedrich Bonken: Lidjan unt Ömrang-and Halleg-Fresk. Breklum 1914.

Eksterne links 
 Virtuelt Museum: Frisiske dialekt-eksempler

Referencer 

Frisiske dialekter
Nordfrisland
Geoffroy de Montbray

Geoffroy de Montbray (eller "Geoffrey of Mowbray", på engelsk) er den mest berømte biskop af Coutances. Han blev biskop i 1049 og rejste til Italien i 1050, hvor han traf medlemmer af Hauteville-slægten, hvis hjemby lå i hans bispedømme. De hjalp ham sammen med lokale adelsmænd med midler til at bygge en ny domkirke færdig, så den kunne indvies i 1056. Derefter spillede han en vigtig rolle ved at hjælpe Vilhelm Erobreren med at overbevise sine baroner om at deltage i invasionen af England i 1066. Som tak blev han belønnet med ikke mindre end 280 gårde eller godser, spredt over hele England. I det normanniske England var han mere kendt som kriger end som gejstlig.

I 1088 deltog han i oprøret mod Vilhelm Erobrerens søn Vilhelm 2., og da det slog fejl, flygtede han tilbage til Normandiet. Montbrays tid som biskop sluttede ved hans død, 2. februar 1093.

Biskoppens deltagelse i Englands erobring, specielt slaget ved Montacute i 1069, er beskrevet i romanen La Seconde Bataille, af den franske forfatter Erik S. Larsen 

Personer fra middelalderen
Biskopper fra Frankrig
Danske Malermestre

Danske Malermestre er arbejdsgiverforening og brancheorganisation for alle Danmarks malervirksomheder. Danske Malermestre består af i alt 32 lav og mesterforeninger, og har sekretariat i både København og Århus.

Danske Malermestre blev dannet i 1990 som resultatet af en fusion mellem to arbejdsgiverforeninger for malere; Centralforeningen af Malermestre i Danmark (CMD) og Danske Malermestres Arbejdsgiverforening (DMA).

Foreningen repræsenterer 1500 medlemmer og er medlem af Dansk Arbejdsgiverforening og SMVdanmark. Formand er malermester Per Vangekjær. Organisationens direktør er cand. polit. Ole Draborg.

Eksterne henvisninger 
 Danske Malermestre

Malermestre
Malermestre
Etableret i 1990
Gensidigt selskab

Et gensidigt selskab er et selskab, som er organiseret således at ejer- og kundekredsen er sammenfaldende.

Selskabsformen har især været udbredt blandt forsikringsselskaber og kreditforeninger, men også spareforeninger, andelskasser og tidligere også sparekasser kan være baseret på en ejendomsform som gensidigt selskab.

Særligt i USA findes en række banker og sparekasser baseret på princippet om gensidighed, eksempelvis benævnt mutual savings banks og mutual savings and loan associations.

Virksomhedsformer
David Trads

David Trads (født 12. juli 1967) er en dansk journalist og forfatter. Fra 2002 til 2004 var han chefredaktør på Information og fra 2006 til 2008 chefredaktør på Nyhedsavisen.

Trads voksede op i Suldrup i Himmerland som søn af Erling og Lisse Trads og gik på Suldrup Skole. Trads var udvekslingsstudent i USA med YFU i Michigan i 1984-1985. Han blev uddannet fra Danmarks Journalisthøjskole i 1994 og var fra 1994 til 1997 Jyllands-Postens Moskva-korrespondent og frem til 2000 politisk redaktør samme sted. I 2000 blev han indlandsredaktør i DR Nyheder, og fra 2001 til 2002 var han redaktionschef på metroXpress. Fra 2002 til 2004 var han chefredaktør på Information. Fra 2005 til 2006 fungerede han dels som lektor ved Center for Journalistik, Syddansk Universitet, samt som klummeskribent på Politiken.
I 2006 blev han ansat som chefredaktør på Nyhedsavisen. Han forlod avisen i begyndelsen af 2008 til fordel for en stilling som redaktionel projektleder i Det Berlingske Officin. Fra 1. januar 2009 var han USA-korrespondent for Berlingske Tidende med bopæl i Washington D.C.

I 2003, da Trads var chefredaktør på Information, beskyldte avisen på forsiden daværende kirkeminister Tove Fergos kommunikationsrådgiver, Henrik Gade Jensen, for højreekstremisme og nazi-forbindelser. Beskyldningerne resulterede i, at Gade måtte tage sin afsked fra posten. Information måtte efterfølgende udsende en beklagelse over at have fejlinformeret offentligheden og betale Henrik Gade Jensen 60.000 kr. i erstatning. David Trads ville ikke på det tidspunkt undskylde sit ansvar i sagen. Først ni år senere udtrykte David Trads sin beklagelse og konstaterede, at han "havde begået en stor journalistisk fejl", som han for længst burde have undskyldt for, men at han var "for fej" til at undskylde tidligere.

David Trads er en ofte kontroversiel debattør af såvel udenrigs- som indenrigspolitiske emner, og han har haft flere blogs, bl.a. hos Berlingske og hos Jyllands-Posten. 

I 2004 forsøgte David Trads sig som socialdemokratisk folketingskandidat i Skanderborgkredsen, men måtte se sig slået af Kirsten Brosbøl. 

David Trads befinder sig efter eget udsagn på centrum-venstre af det politiske spektrum. 

I 2019 stillede han igen op til Folketinget for Socialdemokratiet, men denne gang i Nordsjælland. Det lykkedes ham ikke at få stemmer nok, og herefter trak han sig som kandidat. 

Trads er gift med forfatter og journalist Rikke Viemose med hvem han har to børn.

Bibliografi 
 Danskerne først – en historie om Dansk Folkeparti (2002)
 Islam i flammer (2006)
 Klimatruslen – set fra Danmark (2007)
 Amerika, hvor er du? (2020) https://www.berlingske.dk/boeger/5-stjerner-en-forrygende-rejse-gennem-smadremandens-land

Referencer 

Chefredaktører fra Danmark
Journalister ved Politiken
Journalister ved Berlingske
Personer i Kraks Blå Bog
Ansatte ved Syddansk Universitet
Der Judenstaat

Der Judenstaat (dansk: Jødestaten) er en bog af Theodor Herzl, hvori han argumenterer for etableringen af en jødisk stat. Den blev først udgivet i Berlin og Wien i 1896 af M. Breitenstein's Verlags-Buchhandlung.

Der Judenstaat er ikke et religiøst værk. Den har haft stor politisk betydning for moderne jødedom, idet den blev grundlaget for zionismen.

Eksterne henvisninger 
 The Jewish State by Theodor Herzl (1896)  
 Der Judenstaat  (fulltekstversion) 

Litteratur fra Tyskland
Litteratur i 1896
Zionisme
Brian De Palma

Brian Russell De Palma (født 11. september 1940 i Newark, New Jersey, USA) er en amerikansk filminstruktør, der er kendt for sine psykologiske thrillere. Han fik sit store gennembrud med Stephen King-filmatiseringen Carrie (1976) og har siden instrueret blandt andet Scarface (1983), De uovervindelige (1987) og Mission: Impossible (1996).

Eksterne henvisninger 

 

Filminstruktører fra USA
Personer fra Newark
Sats Danmark

SATS (tidligere fitness dk A/S) en dansk fitness-kæde. Den er med 47 centre og ca. 125.000 medlemmer Danmarks tredjestørste fitnesskæde målt på antal centre, kun overgået af PureGym og Loop fitness (cirkeltræning).

Historie 
Virksomheden blev grundlagt i 2001 af Rasmus Ingerslev og åbnede Nordens dengang største fitnesscenter på Nygårdsvej på Østerbro i København. Centret, der stadig er en del af kæden, var ved åbningen på 5.000 kvadratmeter og blev kendt for at have en indendørs løbebane samt VIP område. Nygårdsvej lagde også m2 til kædens hovedkonto samt uddannelsesfaciliteter for personalet. 

I 2005 indfusionerede fitness dk konkurrenterne Fin Form med hovedsæde i Tommerup (Fyn) og blev derved landsdækkende. Den næste indfusion skete i 2006. med det Sjællandsbasserede Hard Work Studio der særligt var dygtige på holdfronten og havde flere centre i og omkring Storkøbenhavn. I april 2006 købte PARKEN Sport & Entertainment (PSE) aktiemajoriteten i selskabet og har siden erhvervet de resterende aktier. Siden har kædens hovedsæde været beliggende i Telia Parken. I juli 2018 solgte PSE aktierne i fitness dk til SATS Group, der er ejet af kapitalfonden Altor Fund III og TryghedsGruppen.

I forhold til mange af konkurrenterne profilerer fitness dk sig på sine wellness-faciliteter i form af sauna, dampbad, spa, personlig træning, VIP omklædning, "kun for kvinder" træningsområder samt massage.

I starten af 2008 drev fitness dk ca. 8 % af de kommercielle fitnesscentre i Danmark og ca. 22 % af alle danske fitness udøvere trænede i kæden.

Fitness dk har flere gange været på kant med gebyr-reglerne, og har tidligere fået kritik for at opkræve uigennemskuelige gebyrer.

Siden 1. oktober 2015 har Jakob Hansen været kædens administrerende direktør. Han efterfulgte Thomas Bagge Olesen

Referencer 

Virksomheder i København
Etableret i 2001
Fitnesskæder i Danmark
Second Life

Second Life (SL) er en online virtuel 3-D-verden, som i juni 2003 blev lanceret af Linden Lab, der driver den virtuelle verden, der også kaldes "The Grid".

Det er gratis at oprette en bruger og kræver, at brugeren downloader et lille (ca. 30 MB for Windowsversionen, 60 MB for Macversionen og 50 MB for Linuxversionen der dog er en alphatest) klientprogram for at kunne logge ind med sin karakter, også kaldet en avatar.

Brugerne bliver kaldt beboere i en verden, der omtales som "metaverse". Pr. oktober 2007 havde SL mere end 10 millioner brugere. Flertallet af disse er dog inaktive, og der er normalt omkring 30.000-50.000 mennesker online i SL samtidigt.

SL adskiller sig fra andre onlineverdener ved at have egen økonomi. Linden Dollars hedder valutaen og brugerne har mulighed for både at købe og sælge Linden $ for virkelige US$.

Neal Stephensons sci-fi-roman Snow Crash, hvori the Metaverse er beskrevet, minder om Second Life.

Eksterne henvisninger 

 Second Life
 Linden Lab

Computerspil fra 2003
MMORPG
Linux-spil
Macintosh-spil
Windows-spil
Æggekage

En æggekage eller omelet er som en tærte med sprød bund og skorpe og et mere flydende indre. Hovedingrediensen er æg, men kan også laves på kikærtemel, og der tilsættes mælk og nogle gange også mel. En æggekage serveres ofte med stegt bacon, purløg, tomater og rugbrød.
Den kan fyldes med grøntsager, kød (skinke, bacon) og en dessertomelet med syltetøj og frugt. Den kan krydres med husholdningssalt og peber. Dessertomeletten kan flamberes.
Æggekagen laves i en pande smurt med lidt fedtstof og steges tilpas.  

En æggekage er med fløde, og en omelet er på rene æg.

Kildeangivelser

Eksterne henvisninger 

Ægretter
Lind (Herning)

Lind er en by i Herning Kommune, som er beliggende ca. 3 kilometer syd for Herning Centrum. Lind har et indbyggertal på . Byen ligger tæt på motorvejen og Messecenter Herning. Lind hører til Rind Sogn .

Lind har også den største skole i Herning, Lind Skole på 718 elever (2012). Desuden har Lind en grundskole - Højgårdskolen med 265 elever (2016).

Tidligere var Lind en bydel til Herning, men blev af Styrelsen for Dataforsyning og Effektivisering udskilt fra Herning til at være en selvstændig by pr. 1. januar 2018., men fra 1. januar 2019 er Lind igen blevet en bydel til Herning.

Personer fra Lind 
 J.K. Lauridsen – venstrepolitiker
 Kristian Jensen – Finansminister, venstrepolitiker
 Lars Krarup – Borgmester, venstrepolitiker
 Anne Kejser – TV-vært
 Jesper Lauridsen - fodboldspiller. (Fcm, Esbjerg og Randers)
 Lars Skjærbæk - guitarist, musiker, sangskriver

Kilder 

Byer i Herning Kommune
Store Grandløse

Store Grandløse ligger på Nordvestsjælland og er med sine cirka 50 indbyggere en meget lille landsby beliggende tre kilometer syd for Holbæk i Grandløse Sogn. Landsbyen befinder sig i Holbæk Kommune og tilhører Region Sjælland.

Om landsbyen 
Store Grandløse ligger langstrakt langs vejen gennem byen, og midtvejs lå engang et gadekær, der for længst er opfyldt og udlagt som græsareal. Landsbyen bestod oprindeligt af fire mellemstore landbrugsejendomme, tjenesteboliger for landbrugsarbejdere, samt en grovsmed. Dertil kom udflyttede landejendomme i omegnen. I dag er der blot to landbrugsejendomme tilbage, samtidig med at landsbyens øvrige tilbageværende huse overvejende beboes af pendlere med arbejde uden for landsbyen. 

Indtil 1955 fandtes to skoler, den ene i selve Store Grandløse og den anden lidt udenfor, men efter etableringen af en centralskole i Vipperød i 1955 blev de to skoler nedlagt. 

Landsbyen betjenes af en busforbindelse til stationsbyen og indkøbscentret i Holbæk. Landsbyens mest kendte erhvervsvirksomhed er Store Grandløse Taxi, som fra sin base lidt uden for landsbyen betjener store dele af oplandet med taxi- og busdrift.

Eksterne henvisninger 
 www.kirkerneivipperoed.dk - officiel website for Vipperød Sogn (sammenslutning fra 2011 af de tidligere selvstændige sogne Ågerup, Sønder Asmindrup og Grandløse sogne)

Lokaliteter i Holbæk Kommune
Lille Grandløse

Lille Grandløse er stednavnet for dels landsbyen af samme navn, der er placeret umiddelbart syd for Holbæk, dels for det sydlige parcelhuskvarter i Holbæk, der strækker sig fra Holbæks udkant til landsbyen Lille Grandløse. Landsbyen huser blandt andet kirken i Grandløse Sogn, (Grandløse Kirke) og har cirka 30 indbyggere. Bydelen Lille Grandløse har cirka 500 indbyggere.

Eksterne henvisninger 
 Kirkerne i Vipperød – officiel website for Ågerup samt Sdr. Asmindrup & Grandløse sogne og kirker

Bydele i Holbæk
Byer og bydele med genforeningssten
Sønder Asmindrup

Sønder Asmindrup er en bebyggelse cirka 10 kilometer syd for Holbæk, er center for Sønder Asmindrup Sogn. Bebyggelsen tæller cirka 30 indbyggere. Sønder Asmindrup ligger ca. 2 kilometer vest for stationsbyen Vipperød som sammen med Holbæk udgør de uddannelsesmæssige, kulturelle og økonomiske centre for lokalbefolkningen.

Eksterne henvisninger 
 Kirkerne i Vipperød – officiel website for Ågerup samt Sdr. Asmindrup & Grandløse sogne og kirker

Lokaliteter i Holbæk Kommune
Lind (flertydig)

Lind kan henføre til flere artikler:
 Lind – en træslægt
 Lind (Gudum Sogn) – en bebyggelse i Gudum Sogn, Lemvig Kommune
 Lind (Herning) – en bydel 3 km. syd for Herning centrum og et ejerlav i Rind Sogn, Herning Kommune

Personer med efternavnet Lind
 Jenny Lind – operasanger
 Lane Lind – skuespiller
 Nathalie Lind – advokat og politiker
 Linde – en dansk adelsslægt og en borgerlig slægt
Lind

Lind (Tilia) er en slægt med cirka 20 arter af træer, der er kendetegnet ved, at bladene sidder spredt og toradet. De 5-tallige og regelmæssige blomster sidder på stilk sammen med vingeagtige højblade. Frugterne er nødder. Her omtales kun de arter, som dyrkes, eller som er vildtvoksende i Danmark.

 Parklind (Tilia x europaea) eller Kejser-Lind
 Småbladet lind (Tilia cordata)
 Storbladet lind (Tilia platyphyllos)
 Sølvlind (Tilia tomentosa)

 Tilia americana
 Tilia amurensis
 Tilia chinensis
 Tilia dasystyla
 Tilia insularis
 Tilia intonsa
 Tilia japonica
 Tilia kiusiana
 Tilia mandshurica
 Tilia maximowicziana
 Tilia miqueliana
 Tilia mongolica
 Tilia oliveri
 Tilia paucicostata
 Tilia taquetii

Lindetræets ved er blandt de stærkeste træsorter set i forhold til massefylden.

 
Planteslægter